**Epitaf**

*Ana Blandiana*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aici să dormi,

În miros de hârtie

Scrisă cu greu

Și-abia pe înțeles,

Prea firav zeu din templul

Numit copilărie -

Jertfe întregi

Și sferturi de eres.

Aici să dormi,

Înmormântat în rime

Pe care nu mai poți

Să le auzi,

Sfânt fără voie

Și în întregime

Printre episcopi lași

Și îngeri cruzi.

Aici să dormi,

În pace și visând

Apoteoza

Nu știu câtor Iovi,

Trecut prin închisori

Și flăcări blând

Spre-un paradis

Din zahăr de cartofi.

Aici să dormi,

Mutat a doua oară,

Fie-ți țărâna literei ușoară.